**10ο Φεστιβάλ Ψηφιακής Δημιουργίας στην Καρδίτσα**

Ολοκληρώθηκε την Παρασκευή 16/4 το 10ο -Διαδικτυακό εφέτος- Φεστιβάλ Ψηφιακής Δημιουργίας στην Καρδίτσα με παρουσιάσεις έργων μαθητών/τριών της Πρωτοβάθμιας & Δευτεροβάθμιας Εκπαίδευσης Καρδίτσας. Το Φεστιβάλ είχε, και για το σχολικό έτος 2020-2021, την υποστήριξη και έγκριση του **Υπουργείου Παιδείας και Θρησκευμάτων** [(Φ16/163665/Δ2/1-12-2020](https://drive.google.com/file/d/16S0PHjulSjVew4hUBXns7rBv4FP2SqyA/view)). Το Φεστιβάλ Ψηφιακής Δημιουργίας (για τον κόμβο Καρδίτσας) οργανώθηκε από το Περιφερειακό Κέντρο Εκπαιδευτικού Σχεδιασμού (ΠΕΚΕΣ) Θεσσαλίας, τη Διεύθυνση Πρωτοβάθμιας και Δευτεροβάθμιας Εκπαίδευσης Καρδίτσας και το Γραφείο ΠΛΗ.ΝΕ.Τ. ΔΔΕ Καρδίτσας.

Οι παρουσιάσεις των πρωτότυπων έργων που με μεράκι υλοποιήθηκαν από μαθητές/μαθήτριες και Εκπαιδευτικούς, πραγματοποιήθηκαν μέσω της πλατφόρμας εξ αποστάσεως εκπαίδευσης WebEx και συμμετείχαν εννέα (9) σχολικές μονάδες (Πρωτοβάθμιας & Δευτεροβάθμιας) με διαφορετικά ψηφιακά έργα τα οποία –ενδεικτικά- αφορούσαν: Ψηφιακή δημιουργία κόμικ, ψηφιακή αφήγηση με βίντεο, προγραμματισμό με Scratch και προγραμματισμό ηλεκτρονικών ελεγκτών (π.χ. Arduino). Τα έργα που είναι σύμφωνα με την εξέλιξη που υπάρχει για τη δυνατότητα ψηφιακής δημιουργίας στις ανάλογες ηλικίες έδωσαν διέξοδο στις δημιουργικές ανησυχίες των παιδιών.

Τα Δημοτικά σχολεία που συμμετείχαν στο φεστιβάλ ήταν: **Δημοτικό Μαραθέας**, **Δημοτικό Ιτέας** και **18ο Δημοτικό Καρδίτσας** με υπεύθυνο εκπαιδευτικό τον κ. Παππά Δημήτρη ΠΕ86, **Δημοτικό Αγναντερού** και **Δημοτικό Προαστίου** με υπεύθυνη εκπαιδευτικό την κ. Τσιαμούρτα Ελένη ΠΕ86 και τέλος το **6ο Δημοτικό Καρδίτσας** με τον κ. Τσαρούχα Γιώργο ΠΕ86. Στις μεγαλύτερες ηλικίες συμμετείχαν το **Ενιαίο Ειδικό Επαγγελματικό Γυμνάσιο Λύκειο Σοφάδων** (**ΕΝ.Ε.Ε.ΓΥ.Λ**) με υπεύθυνους εκπαιδευτικούς τους Παναγιώτου Ρένα ΠΕ86 και Κατέρη Αθανάσιο ΠΕ04.04, το **1ο και το 4ο Γενικό Λύκειο Καρδίτσας** με υπεύθυνους εκπαιδευτικούς τον κ. Γκάτση Άρη ΠΕ04 και Καμπόση Μαρία ΠΕ86. Σε όλες/όλους τις/τους Εκπαιδευτικούς αλλά και τις/τους μαθήτριες/μαθητές αξίζουν θερμά συγχαρητήρια για τις προσπάθειές τους.

Τα έργα του 10ου Φεστιβάλ Ψηφιακής Δημιουργίας (κόμβος Καρδίτσας) υπάρχουν στο ιστολόγιο του Φεστιβάλ <https://karditsa.digifest.info/>

Η επιτροπή του Φεστιβάλ Καρδίτσας αποτελείται από τους: Καπανιάρη Αλέξανδρο, Συντονιστή Εκπαιδευτικού Έργου (ΠΕ.Κ.Ε.Σ. Θεσσαλίας) κλάδου ΠΕ86, Κωτούλα Βασίλη, Συντονιστή Εκπαιδευτικού Έργου (ΠΕ.Κ.Ε.Σ. Θεσσαλίας) κλάδου ΠΕ70 **(Συντονιστής στην Τοπική Οργανωτική Επιτροπή)** και τους εκπαιδευτικούς κλάδου ΠΕ86**:** Τσαρούχα Γιώργο, Αλεξάκο Φώτη, Μαλλιώρα Μαρία και Μπαρά Γιάννη.